HU Az Európai Unió Hivatalos Lapja C 69/15

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 69/09

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie az Európai Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„NEWMARKET SAUSAGE”

EK-sz.: UK-PGI-0005-0882-21.06.2011

OFJ ( X ) OEM ( )

1. Elnevezés:

„Newmarket Sausage”

2. Tagállam vagy harmadik ország:

Egyesült Királyság

3. A mezőgazdasági termék vagy élelmiszer leírása:

3.1. A termék típusa:

1.2. osztály – Húsipari termékek (főzve, sózva, füstölve stb.)

3.2. A termék leírása, amelyre az 1. pontban található elnevezés vonatkozik:

A „Newmarket Sausage” fűszerezett sertéskolbász, amely a hasított sertéstest egészéből, a lapockából vagy a pléholdalasból származó, frissen bontott húsból készül különböző fűszernövények és fűszerek hozzáadásával.

A nyers kolbász külső megjelenését a sertéshús természetes színe, a sötét rózsaszín-bézs jellemezi, felszínét fűszerek pettyezik. Állaga száraz és durva, itt-ott színhús- és zsírdarabok láthatók benne, amelyek fogyasztáskor némileg rágóssá teszik a kolbászt. Ízét alapvetően a sertéshús határozza meg, amelyet előállításkor mértékkel fűszereznek fűszernövények és fűszerek keverékével, jóllehet a kolbász íze és színe változhat a hentes által használt fűszerkeveréktől függően.

A „Newmarket Sausage” készítésekor használt fűszerkeverék az alábbiak kombinációjából áll, és a készterméknek legfeljebb a 3 %-át teheti ki:

— feketebors,

— fehérbors,

— só,

— kakukkfű,

— petrezselyem,

— szerecsendió.

Ezenkívül antioxidánsként szárított citrom (természetes ízesítő), tartósítószerként szulfit, kötőanyagként pedig nátrium-foszfát is hozzáadható. A kolbász hústartalma nem lehet alacsonyabb 70 %-nál, ezen belül a hús zsírtartalma nem érheti el a 20 %-ot. Töltelékként kenyeret, kétszersültet, illetve vizet használnak a gyártó receptjétől függően.

A „Newmarket Sausage” általában 10–15 cm hosszú, 3,5 cm átmérőjű, kissé hajlított kolbászrúd formájában kerül kereskedelmi forgalomba. A kolbásznak több variációja is létezik: ilyen a 8–12 cm hosszú csípős kolbász (chipolata), a 6 cm hosszú koktélkolbász és a „jumbo” kiszerelés (20–24 cm).

Kiskereskedésekben és csemegeüzletekben értékesítik előcsomagolt kiszerelésben vagy a pultnál mérve.

3.3. Nyersanyagok (kizárólag feldolgozott termék esetében):

A „Newmarket Sausage” fűszerezett sertéskolbász, amely a hasított sertéstest egészéből, a lapockából vagy a pléholdalasból származó, frissen bontott húsból készül különböző fűszernövények és fűszerek hozzáadásával. A „Newmarket Sausage” csak sertéshúsból készülhet, amelyet a szemcsés állag eléréséhez durvára kell aprítani. A hús származhat az adott területen kívülről, de nem tartalmazhat bőrt, porcos részeket, aprólékot, vagy bármilyen mechanikus úton kinyert húst.

3.4. Takarmány (kizárólag állati eredetű termékek esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A „Newmarket sausage” előállításának, feldolgozásának és elkészítésének a meghatározott földrajzi területen kell történnie, ideértve a következő nyersanyagok feldolgozását is:

— a hús aprítása,

— fűszerek és más hozzávalók hozzáadása,

— az összetevők keverése, összedolgozása,

— a természetes bél megtöltése,

— formázás.

3.6. A szeletelésre, aprításra, csomagolásra stb. vonatkozó egyedi szabályok:

Nincsenek

3.7. A címkézésre vonatkozó egyedi szabályok:

Nincsenek

4. A földrajzi terület tömör meghatározása:

A „Newmarket sausage” előállítási területe magában foglalja Newmarket városát és annak környékét, a következő úthálózatot is beleértve: az A14-es főúton a 37-es csomóponttól északra az A142-es főúton, majd a River Lane-nél balra Fordhamtől a Collins Hillig egészen a B1102-es út keresztezéséig. Onnan balra a B1102-es úton egészen az A142-es főútig. Onnan északra az A142-es főúton az A1123-as út keresztezéséig, az A1123-as úton tovább az északnyugatra lévő Wicken falun keresztül, majd a dél felé forduló Upware Roadon tovább egészen Upware faluig. Onnan tovább a kis utakon, vagyis a Great Drove-on, Headlake Drove-on, Little Fen Drove-on, Barston Drove-on és a Fair Greenen keresztül Reach faluig. Onnan tovább Swaffham Priorig, majd a B1102-es úton délnyugatra egészen Swaffham Bulbeckig, ezután délkeletre fordulva a Swaffham Heath Roadon tovább az A14-es főút felett átívelő felüljárón keresztül az A1304-es út keresztezéséig, majd az A1304-es úton Dullinghamig. Ott tovább a B1061-es úton, majd tovább a Stetchworth Roadon és a Ditton Greenen egészen Wooddittonig. Onnan jobbra (délkeletre) fordulva tovább a Kirtling Roadon, majd a Woodditton Roadon egészen Kirtling Greenig. Ott balra (északra) fordulva a The Street utcán tovább Kirtlingig. Onnan tovább északkeletre, majd Upendnél az első kereszteződésnél jobbra (délkeletre) a B1063-as út felé, a B1063-ason pedig balra (északra). A B1063-as úton tovább a B1085-ös út keresztezéséig, onnan tovább a B1085-ösön Dalhamig, majd a B1085-ösön északnyugatra fordulva Moulton felé Kentford felé egészen az A14-es főútig, majd az A14-esen nyugatra a 37-es csomópontig.

5. Kapcsolat a földrajzi területtel:

5.1. A földrajzi terület sajátosságai:

Newmarket városa a 17. század óta híres a lóversenyekről. A kolbász a versenylótenyésztéshez kapcsolódó sertéstartási hagyományból alakult ki: a sertéseket az istállók maradéktakarmányának elfogyasztása és a versenypályák hulladékmentesítése céljából tartották. A 20. század elejére egyes newmarketi hentesek kolbászt kezdtek gyártani, amiről az 1881-es és 1891-es népszámlálás adatai is tanúskodnak.

Newmarket neve szorosan összefonódott a lóversenyzéssel, hiszen az első newmarketi lóversenyt I. Jakab király szervezte 1622-ben. A király 1604. február 27-én meglátogatta Newmarketet, amikor nyúlvadászatra indult a várost övező fenyérbe, ezt követően pedig gyakran ellátogatott a városba. A világ legnagyobb múltra visszatekintő lóversenyét, az 1665 óta megrendezésre kerülő newmarketi Town Plate versenyt II. Károly király alapította. 1952 óta a verseny győztesei a díj részeként hagyományosan „Newmarket Sausage” terméket is kaptak.

A korszerű istállókban már nem tartanak sertéseket, azonban az egyesült királysági Kelet-Anglia, ahol Newmarket is található, ismert a sertéstartási hagyományáról. Ez elsősorban a területen túlnyomórészt folytatott szántóföldi gazdálkodásnak és gabonatermesztésnek tulajdonítható, ahol a sertéseket gabona-melléktermékekkel takarmányozzák. A kolbászkészítés során felhasznált kenyér a helyi pékek eladatlan kenyere volt. A pékek örültek, hogy ily módon megszabadulhattak az „egynapos” kenyértől, amely túl állottá vált ahhoz, hogy friss kenyérként értékesítsék. Ez a szokás még napjainkban is él.

5.2. A termék sajátosságai:

A „Newmarket sausage” nagy hústartalmú, szemcsés állagú fűszerezett kolbász. A helyi termelők a kolbászt továbbra is a hagyományos receptek alapján készítik, amelyek nemzedékről nemzedékre szállnak.

A „Newmarket sausage” szemcsés állagáról és fűszeres ízéről ismert; a kolbászt fehérborssal, feketeborssal, sóval, kakukkfűvel, petrezselyemmel és szerecsendióval fűszerezik, ezenkívül antioxidánsként szárított citromot (természetes ízesítő) is adnak hozzá. A „Newmarket sausage” elválaszthatatlanul kapcsolódik a lóversenyekhez, hiszen versenyidényben a kolbászt gyors meleg ételként árulták a versenyek helyszínén és különféle vendégfogadókban. A lóversenylátogatók elvitelre is vásároltak ilyen kolbászt. Népszerűsége idővel túllépett a versenypályákon, és a kolbászt a királyi család ma is fogyasztja.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A termék hírneve

A „Newmarket sausage” hamar kedvelt étel lett a lóversenylátogatók körében, amely a királyi családot is magában foglalta. A kolbász a 19. század eleje óta a királyi udvarnál is népszerű. A „Newmarket sausage” receptje Viktória királynő ideje óta változatlan, és napjainkban is az eddig alkalmazott szigorú előírások szerint készül: kézzel, kis tételekben, mesterséges színezék vagy ízesítőanyag hozzáadása nélkül.

A kolbász népszerűsége jóval túlnőtt a lóversenylátogatók körén. A Newmarket Local History Society várostörténeti feljegyzéseinek egyik kivonata említést tesz egy vasúttársasági tisztviselőről, aki a forgalmas lóversenyszezon egyes versenyheteiben – amikor sűrűbben jártak a vonatok – 2–3 órát tölt a lóversenyre induló szerelvényeken a kolbásztételek nyilvántartásba vételével.

A kolbászkészítés kialakulása szinte elkerülhetetlen volt Newmarketben, ha figyelembe vesszük a város elhelyezkedését Suffolk megyében, amely mindig is a minőségi sertéshús egyik jelentős előállítója volt. A suffolki fekete sertés húsát nagyra tartották édes íze és porhanyóssága miatt. Newmarket területén az istállók és a helyi lakosok sertéseket tartottak, amelyek szabadon kószáltak, és ételhulladékot és takarmányt ettek. A 19. század végén és a 20. század elején a városban körülbelül egy tucat hentes dolgozott, akik közül sokan maguk is sertést neveltek, hizlaltak és vágtak le azért, hogy saját sertésből állítsák elő a kolbászt.

Noha a 20. század elején Newmarketben tucatnyi hentes tevékenykedett, akik saját kolbászt készítettek, a hentesboltok száma fokozatosan csökkent, míg végül a „Newmarket sausage” termelői csupán hárman maradtak. Ugyan a Newmarket és a kolbászra vonatkozó legkorábbi utalás 1618-ra datálódik, a „Newmarket sausage” elnevezésű termék első konkrét említése az irodalomban az 1800-as évek közepéről származik: az eddig felfedezett legrégebbi hivatkozás egy 1849-es feljegyzés.

Későbbi források – szakácskönyvek és útikalauzok – számos alkalommal hivatkoznak a „Newmarket sausage” termékre: leírást ad róla a Traditional Foods of Britain (Laura Mason és Catherine Brown, Prospect Books, 1999), szerepel az Európai Unió valamennyi régiójában előállított élelmiszereket felsoroló nyilvántartásban, valamint Clarissa Dickson-Wright legutóbbi könyvében, amelyben a szerző felidézi a „Newmarket sausage” termékhez fűződő legkorábbi élményeit. A „Newmarket sausage” keresőkifejezésre a Google 4 190 találatot ad. A Newmarket Local History Society által Newmarket történetéről írt kiadványában teljes körű leírást ad a kolbász helyi készítéséről, ami alátámasztja a fenti állításokat. A „Newmarket sausage” egyik termelője királyi megrendelésre 1907 óta szállít helyi kolbászt a királyi udvarnak és jelenleg is őfelsége a királynő egyik udvari szállítója. Egy másik termelő kolbászát az Egyesült Királyság legnagyobb múltú lóversenye, a newmarketi Town Plate győztes zsokéinak adják hagyományos díjként. A „Newmarket sausage” termékre a British Tourist Authority is hivatkozik a „Taste England” című kiadványában és a következő weboldalon: http://www.EnjoyEngland.com

Hivatkozás a termékleírás közzétételére:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) HL L 93., 2006.3.31., 12. o.